LV Eiropas Savienības Oficiālais Vēstnesis C 61/26

Grozījuma apstiprināšanas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 61/10)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

AGNEAU DE PAUILLAC

ES Nr.: FR-PGI-0105-01316 – 24.2.2015.

ACVN ( ) AĢIN ( X )

1. Pieteikuma iesniedzēja grupa un tās likumīgās intereses

Association de ľAgneau de Pauillac Route de Labarthe 33190 Gironde-sur-Dropt FRANCE Tālr. +33 556711445 Fakss +33 556711692 E-pasts: agneaudepauillac@eleveursgirondins.fr

Apvienībā ietilpst augšposma grupa ar trim kooperatīviem un apakšposma grupa ar vienu vairumtirgotāju–izplatītāju pārstāvi, vienu mazumtirgotāju pārstāvi un vienu sabiedriskās ēdināšanas pārstāvi. Apvienībai ir likumīgas intereses iesniegt specifikācijas grozījumu pieteikumu.

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☐ Saikne — ☒ Marķēšana — ☒ Citi (pieteikuma iesniedzējs, produkta veids, ģeogrāfiskajā apgabalā veicamais posms, redakcionāli grozījumi saiknē ar izcelsmes vietu, sertifikācijas iestādes kontaktinformācija, valsts prasības)

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Ražotājgrupas pamatojums

Grozījuma pieteikums iesniegts, lai ņemtu vērā nozarē notikušās tehniskās un ekonomiskās pārmaiņas, it īpaši ģeogrāfiskā apgabala galvenās lopkautuves slēgšanu.

5.1. Produkta apraksts

Šā punkta redakcija pārskatīta, lai:

kaušanas vecumu no 75 dienām palielinātu līdz 80 dienām.

Šis grozījums ir saistīts ar tā noteikuma svītrošanu, saskaņā ar kuru liemeņi sverami kopā ar iekšējiem orgāniem (sk. 5.3. punktu “Ražošanas metode – kaušana”), taču šādu svēršanu aizliedza ar 2001. gada 24. aprīļa lēmumu par aitu dzimtas dzīvnieku liemeņu svēršanu un marķēšanu. Jēra iekšējie orgāni sver aptuveni 1 kg. Tātad, nosverot 11 kg smaga jēra liemeni kopā ar šīm iekšām, ieguva aptuveni 10 kg smagu liemeni bez iekšām – tāds svars ir nepietiekams to prasību ziņā, kādas noteiktas attiecībā uz Agneau de Pauillac muskuļaudu klasi. Lai Agneau de Pauillac atbilstu tā raksturīgajām īpašībām muskuļaudu klases un svara ziņā, jēru audzēšanas ilgums palielināts tā, lai to liemeņu svars bez iekšām sasniegtu 11 kg.

Papildināts teksts par audzēšanas veidu: jērus audzē kūtī.

Norāde par to jau bija iekļauta iepriekšējās specifikācijas nodaļā “Ražošanas metode”. Tātad veiktais grozījums ir abu nodaļu saskaņojums un Agneau de Pauillac specifiskuma atsevišķa faktora iekļāvums šajā nodaļā.

Grozījums nobarojuma aprakstā, papildinot to ar 3. taukaudu klasi.

Nobarojuma apraksts papildināts ar 3. taukaudu klasi. Tātad Agneau de Pauillac liemenim jāatbilst 2. vai 3. taukaudu klasei. Šīs abas taukaudu klases atbilst visaugstākajai kvalitātei, kāda produktam ir, kad to piedāvā tirdzniecībā, un ir vidējās piecu klašu skalā.

Šis papildinājums negroza liemeņu izskata aprakstu, saskaņā ar kuru abām taukaudu klasēm atbilstošajiem liemeņiem ir labs nobarojums. Pēc EUROP skalas liemeņiem ir plāna vai neliela tauku kārta, bet muskuļaudi – vairāk vai mazāk redzami.

Apraksts papildināts ar “viegli sārtu” taukaudu krāsu.

“Viegli sārtā” krāsa papildina “balto” taukaudu krāsu. Norāde par “viegli sārto” krāsu jau bija iekļauta iepriekšējās specifikācijas nodaļā “Ražošanas metode”. Tātad tas ir šo abu nodaļu saskaņojums.

Produkta apraksts papildināts, lai gaļas organoleptiskās īpašības – gaļa maiga ar izteiktu jēra gaļas garšu – apvienotu ar iepriekšējā specifikācijā jau norādītajām fizikālajām īpašībām: gaļas krāsu un tauku kvalitāti. Organoleptiskās īpašības ir tieši saistītas ar produkta Agneau de Pauillac iegūšanai raksturīgo audzēšanas veidu.

Apraksts papildināts ar dažādiem noformējuma veidiem.

Dažādie noformējuma veidi iepriekšējā specifikācijā nebija norādīti. Šie elementi pievienoti saskanībā ar nodaļu attiecībā uz ražošanas metodi.

Pievienota norāde par liemeņa noformēšanu mazumtirdzniecības vienībās, bet svītrots liemeņa noformējums kopā ar iekšām.

Skaidri norādīts, ka subprodukti ar šo AĢIN apzīmētajā produktā neietilpst.

5.2. Izcelsmes apliecinājums

Šā punkta noformējums pārskatīts un papildināts. Izsekojamības elementi papildināti ar daļu par reģistru kārtošanu (atnešanās žurnāls un dzīvnieka sanitārā grāmatiņa) un deklarēšanas pienākumiem (paziņojums ar identifikācijas datiem).

Visbeidzot, svītrots teikums par lopkopjiem, kas atrodas apgabalā, uz kuru attiecas izņēmuma noteikumi un kurš izveidots šā AĢIN atzīšanas laikā. Svītrojumam ir savs pamats, jo attiecīgo ekonomikas dalībnieku vairs nav. Šo atkāpi AĢIN atzīšanas laikā piešķīra dažiem lopkopjiem, kurus izslēdza no AĢIN izmantotāju pulka, pieteikuma izvērtēšanas laikā nosakot, ka apgabalā ietilpst tikai Gironde departamenta teritorija.

5.3. Ražošanas metode

Veikti vairāki redakcionāla rakstura grozījumi (pārfrāzējumi, precizējumi, teksta daļu pārvietojumi, lieko daļu svītrojumi).

Pārskatīts augšanas cikla apraksta noformējums.

Papildinātas vai grozītas šādas daļas.

— Audzēšana

— Šķirne

Ieviesta ģenētiska shēma, kurā precīzi norādīta atļauto mātīšu un vaislas tēviņu šķirnes piederība. (turpmāk) Šīs šķirnes jau bija norādītas kvalitātes zīmi Label Rouge saņēmušā produkta specifikācijā, kas iepriekš bija saistīts ar Agneau de Pauillac. Šīs šķirnes bija izraudzītas, lai garantētu atbilstību Agneau de Pauillac prasībām; mātītes pieder pie šķirnēm, kurām ir labas īpašības sezonalitātes ziņā un kuras ir lieliskas teļu mātes, bet tēviņi pieder pie gaļas šķirnēm, kuru īpašībām ir noteikta nozīme, lai jēru liemeņu kvalitāte atbilstu šā aizsargātā produkta prasībām.

Ar AĢIN Agneau de Pauillac apzīmēto produktu iegūst:

— mazprasīgu šķirņu Tarasconnaise, Lacaune viande, Blanche du Massif Central mātītes (tīršķirnes vai izaudzētas pirmās paaudzes krustojumā ar Charollais, Rouge de l’Ouest, Suffolk vai Berrichon du Cher šķirnes buļļiem) krustojot ar

— gaļas šķirņu Berrichon du Cher, Charollais, Rouge de l’Ouest, Suffolk tēviņiem.

— Turēšana

Teksts papildināts ar noteikumiem par katram dzīvniekam (katrai aitai un jēram) nodrošināmo guļvietas minimālo platību un mitekļa vides apstākļiem (ūdens, vēdināšana, apgaismojums, siles garums, dzirdinātavu skaits, obligāta nodrošināšana ar pakaišiem). Redeļu grīda ir kategoriski aizliegta. Šo noteikumu mērķis ir nodrošināt dzīvnieku labturību.

Produkta Agneau de Pauillac īpašību veidošanas galvenais faktors – tas, ka jēri aug aitu kūtī kopā ar mātēm, – paliek bez izmaiņām.

— Barošana

Nav mainīti arī jēru ēdināšanas apstākļi. Jēri barojas galvenokārt, zīžot pienu no mātes pupa. Specifikācija papildināta, precizējot, ka piena aizstājējbarības izēdināšana jēriem papildus mātes pienam nav atļauta, arī pieņemtu jēru gadījumā. Turklāt ar mākslīgu zīdīšanu baroti jēri un tādi, kas dzimuši no mātēm ar trūcīgu piena produkciju, netiek izmantoti ar šo AĢIN apzīmētā produkta iegūšanai, lai nekaitētu šīs gaļas raksturīgajām īpašībām.

Specifikācija grozīta, lai tekstu papildinātu ar jēriem izēdināmās papildbarības apjoma ierobežojumu, nosakot, ka tas nedrīkst pārsniegt 45 % no kopējā barības apjoma, lai barību jēri saņemtu pārsvarā mātes piena veidā. Kategoriski aizliegts izēdināt jēriem lopbarību, kas konservēta skābējot vai plēves pārvalkā, jo tā var negatīvi ietekmēt gaļas garšu.

Attiecībā uz zīdītājaitu ēdināšanu specifikācija papildināta ar tekstu, kurā norādītas lopbarības būtiskās īpašības un pašnodrošinātās barības procentuālais apjoms. Noteikts, ka tam jāveido 75 % no barības sausnas; aprēķinā ņemta vērā ģeogrāfiskajā apgabalā darbojošos lopkopju prakse – to rīcībā ir viņu dzīvniekiem vajadzīgie resursi, un vaislas ganāmpulku tie laiž ganībās vismaz septiņus mēnešus gadā.

Lai dzīvnieku ēdināšanai būtu labāks regulējums, precizēts to izejvielu saraksts, kuras izmanto papildbarības sagatavošanā.

— Jēru savākšana un pārvadāšana

Lai nodrošinātu, ka jēru pārvadāšanas un gaidīšanas laiks pirms kaušanas nav pārāk ilgs, ņemot vērā to, ka svītrots noteikums par obligātu kaušanu ģeogrāfiskajā apgabalā, teksts papildināts ar noteiktiem termiņiem:

— pārvadāšanas laiks nedrīkst pārsniegt astoņas stundas,

— laikposms starp jēru izņemšanu no saimniecības un kaušanu nedrīkst pārsniegt 48 stundas,

— uzturēšanās laiks tranzīta centrā nedrīkst pārsniegt 24 stundas.

Tranzīta centrā jēriem izēdina barību, kas specifikācijā atļauta to audzēšanas laikā, un tiem ir pastāvīga padzeršanās iespēja. To rīcībā ir augu izcelsmes pakaiši. Tie tiek izmitināti apmierinošos labturības apstākļos (platība, gaisotne, klusums).

Tādi paši noteikumi specifikācijā paredzēti arī tad, ja lopkautuvē ir aizkavēšanās.

Specifikācija papildināta ar aizliegumu pirms pārvadāšanas dot jēriem nomierinošas zāles, kā arī ar prasību, ka pēc izkraušanas transportlīdzekļi obligāti mazgājami un dezinficējami.

— Kaušana

Veikti šādi grozījumi:

— lai varētu būt drošībā par dzīvnieku atbilstību pirms kaušanas, norādīti kaušanas partiju veidošanas nosacījumi,

— pārskatīti svēršanas nosacījumi tādēļ, ka aizliegts svērt liemeņus kopā ar iekšējiem orgāniem, kā noteikts ar 2001. gada 24. aprīļa lēmumu par aitu dzimtas dzīvnieku liemeņu svēršanu un marķēšanu,

— lai nodrošinātu, ka tiek saglabātas Agneau de Pauillac raksturīgās īpašības, precizēti liemeņu susināšanas nosacījumi: — pēc dzīvnieku nokaušanas to liemeņu susināšanas ilgums nedrīkst pārsniegt 20 stundas, — gaļas (iekšējās) temperatūras pazemināšanās ilgumam jābūt vismaz 10 stundām,

— precīzi norādīti liemeņu klasifikācijas nosacījumi: iepriekšēja atlase un galīgā šķirošana pēc nosusināšanas, izmaiņas liemeņa marķējumu skaitā.

— Sagatavošana un izcirtņu veidošana

Pievienota norāde par liemeņa noformējumu mazumtirdzniecības vienībās, bet svītrots liemeņa noformējums kopā ar iekšām.

5.4. Marķēšana

Šī daļa papildināta, norādot, ka saskaņā ar saistošiem tiesību aktu noteikumiem marķējumā obligāti jāatveido:

— Eiropas Savienības AĢIN logotips, ievērojot grafiskā noformējuma pamatnostādnes,

— pārbaudes struktūras nosaukums un adrese.

5.5. Citi grozījumi

Pieteikuma iesniedzējs

Grozījums ir formāls, jo šī daļa ir rezervēta grupas kontaktinformācijai, kurā nav izmaiņu.

Produkta veids

Grozījums ir formāls, jo izmantoti produktu veidu apzīmējumos lietotie termini, proti, “1.1. grupa. Svaiga gaļa (un subprodukti)”.

Ģeogrāfiskais apgabals

Ņemot vērā grūtības, kas saistītas ar kaušanas aprīkojumu uzturēšanu apgabalā un it īpaši sakarā ar Bordo lopkautuves (galvenās lopkautuves) slēgšanu, svītrots noteikums par to, ka jēri obligāti kaujami ģeogrāfiskajā apgabalā.

Turklāt specifikācijas tekstam pievienota jauna ilustratīva karte ar apgabala teritorijas atveidi, ar kuru aizstāj iepriekšējo karti.

Saikne ar izcelsmes vietu

Šī nodaļa ir sagatavota citādā sakārtojumā. Tie ir tikai tekstuāli grozījumi, taču saturs paliek tas pats.

Valsts prasības

Ņemot vērā valsts tiesību aktu un regulējuma attīstību, nodaļa “Valsts prasības” sagatavota tabulas veidā, norādot galvenos kontrolējamos parametrus, un to vērtēšanas metodi.

Sertifikācijas iestādes kontaktinformācija

Atjaunināta sertifikācijas iestādes kontaktinformācija.

VIENOTS DOKUMENTS

AGNEAU DE PAUILLAC

ES Nr.: FR-PGI-0105-01316 – 24.2.2015.

ACVN ( ) AĢIN ( X )

1. Nosaukums vai nosaukumi

Agneau de Pauillac

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.1. grupa. Svaiga gaļa (un subprodukti)

3.2. Apraksts par produktu, uz kuru attiecas 1. punktā minētais nosaukums

Produkts Agneau de Pauillac iegūts no neatšķirta vismaz 80 dienu veca jēra, kas audzēts kopā ar māti un barots galvenokārt ar tās pienu. Tas audzēts kūtī.

Tas izaudzēts, krustojot:

— mazprasīgu šķirņu Tarasconnaise, Lacaune viande, Blanche du Massif Central mātītes (tīršķirnes vai izaudzētas pirmās paaudzes krustojumā ar Charollais, Rouge de l’Ouest, Suffolk vai Berrichon du Cher šķirnes buļļiem) ar

— gaļas šķirņu Berrichon du Cher, Charollais, Rouge de l’Ouest, Suffolk tēviņiem.

Agneau de Pauillac sver 11–15 kg, tā muskuļaudi atbilst E, U, R vai O klasei, bet nobarojums – 2. vai 3. klasei pēc EUROP skalas.

Agneau de Pauillac gaļa ir gaišā krāsā. Tā taukaudi ir balti vai viegli sārti, to konsistence ir stingra. Gaļa ir sevišķi maiga, pavisam nedaudz šķiedraina, un tai ir stipri izteikta jēra gaļas garša.

Tirdzniecībā Agneau de Pauillac piedāvā:

— vai nu veselos liemeņos,

— vai sadalītu gabalos,

— vai mazumtirdzniecības vienībās.

Subprodukti ar šo AĢIN apzīmētajā produktā neietilpst.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Zīdītājaitu un jēru papildbarībā drīkst izmantot tikai šādas izejvielas:

— dehidratētu lopbarību,

— labības graudus un to produktus,

— eļļasaugu sēklas vai augļus un to produktus,

— pākšaugu sēklas un to produktus,

— bumbuļaugus, sakņaugus un to produktus,

— citas sēklas un augļus un to produktus,

— cukurniedres un to produktus,

— augu izcelsmes taukvielas,

— minerālvielas.

Lopbarības rapsi papildu barībā izēdināt nav atļauts. Jebkurā gadījumā, ja aitas saņem rapsi vai uzņem to, noganot rapša platības, saņemšanas vai noganīšanas laiks nedrīkst pārsniegt trīs nedēļas.

Aizliegts izēdināt:

— gaļas miltus, kaulu miltus, gaļas un kaulu miltu maisījumu, kā arī jebkādus citus dzīvnieku izcelsmes proteīnus, tostarp tādus, kas iegūti no piena,

— dzīvnieku izcelsmes taukus,

— antibiotikas un augšanas stimulatorus (kas pieder pie lopbarības piedevu grupas),

— urīnvielu.

3.3.1. Jēru ēdināšana

Jēri barojas, zīžot pienu no mātes pupa.

Piena aizstājējbarības izēdināšana jēriem papildus mātes pienam nav atļauta, arī pieņemtu jēru gadījumā.

Jēriem var dot papildbarību. Tās apjoms nedrīkst pārsniegt 45 % no barības kopējā daudzuma. Tas ir līdzsvarots barības koncentrāts, kas sagatavots saimniecībā vai iegādāts tirdzniecībā, un kopējais slāpekļvielu daudzums tajā nedrīkst pārsniegt 18 %, labības papildbarībā – 20 %, bet taukvielu apjoms – 5 %.

To veido galvenokārt labība šādās attiecībās: vismaz 50 % labības graudu, no kuriem ne vairāk par 15 % no labības iegūtu produktu.

Lopbarība var būt iegūta:

— dabiskajās pļavās un ganību platībās,

— kultivētajās pļavās no graudzālēm un lopbarības pākšaugiem,

— no starpkultūrām: sorgo, rapša, bietēm,

— no lopbarības graudaugiem (rudziem, auzām).

Aizliegts izēdināt lopbarību, kas iekonservēta skābējot vai plēves pārvalkā.

3.3.2. Aitu ēdināšana

Zīdītājaitas saņem pamatbarību uz dabisko lopbarības augu bāzes, ko tās plūc ganībās vai ko tām dod kūtī, un barības koncentrātus.

Aitas obligāti turamas ganībās vismaz septiņus mēnešus.

3.4. Īpaši ražošanas posmi, kas jāveic noteiktajā ģeogrāfiskajā apgabalā

Jēri, ko izmanto produkta Agneau de Pauillac iegūšanai, dzimst un aug kopā ar mātēm 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Pirms svēršanas visus Agneau de Pauillac liemeņus noformē īpaši:

— liemeņus ar izplestām pakaļkājām vai sakrustotām pakaļkājām iekar īpašos kāšos,

— liemeni ietin vēderplēvē,

— uzliek elastīgu pārsēju tā, lai tas aptvertu abus liemeņa plecus un lai liemenis izskatītos šaurāks,

— no iekšējiem orgāniem liemenis atbrīvots, kad kautķermeni uzšķērž.

Ja Agneau de Pauillac pārdod veselā liemenī, to var iepakot un nosūtīt audekla maisā, ko sauc par stockinette.

Ja to pārdod mazumtirdzniecības vienībās, to iesaiņo vai nu vakuumiepakojumā, vai aizsargatmosfērā.

3.6. Ar reģistrēto nosaukumu apzīmētā produkta marķēšanas īpašie noteikumi

Marķējumā jānorāda:

— AĢIN nosaukums – Agneau de Pauillac,

— Eiropas Savienības AĢIN logotips,

— pārbaudes struktūras nosaukums un adrese.

4. Ģeogrāfiskā apgabala īsa definīcija

Ģeogrāfiskais apgabals atbilst Žirondas (Gironde) departamenta teritorijai.

5. Saikne ar ģeogrāfisko apgabalu

Ģeogrāfiskā apgabala specifika

Ģeogrāfiskais apgabals atrodas Akvitānijas baseina teritorijā un plešas no tā centrālās daļas līdz galējai rietumu daļai; Akvitānijas baseinu dienvidos norobežo Pireneju kalni, austrumos – Centrālais masīvs, bet rietumos – Atlantijas okeāns.

Žirondas departaments atrodas Atlantijas okeāna piekrastē.

Tā teritoriju dienvidu un rietumu pusē aizņem mežaini un mitri zemienes landi, bet Garonnas (Garonne) un Dordoņas (Dordogne) piekrastē sastopama veselīgāka oļaina vai rupjas smilts augsne; minētās upes satek Žirondas estuārā.

Klimatiskie apstākļi Žirondā ir salīdzinoši viendabīgi tādēļ, ka šā departamenta teritorija atrodas lielu ūdenstilpju tuvumā (Gulf Stream), kam ir ievērojama nozīme, jo tās ietekmē atmosfēras siltuma apmaiņu. Žirondā valda mērens okeāna klimats. Ziemas ir maigas un mitras, bet vasaras – sausas un saulainas. Lietus līst mēreni bieži, vairāk nokrišņu ir ziemā. Gada vidējais nokrišņu daudzums ir aptuveni 900 mm.

Sava nozīme ar arī cilvēkfaktoriem: XVIII gadsimtā aitu ganāmpulku Žirondā ir daudz, taču sevišķi daudz to ir Medokā (Médoc) (departamenta ziemeļdaļā no Atlantijas okeāna krasta līdz Žirondas estuāram) un teritorijā, ko sauc par Entre-Deux-mers (departamenta daļa starp abām upēm – Garonnu un Dordoņu).

Žironda ir lopkopības zeme, un to izmanto arī lauksaimniecības dzīvnieku pārdzīšanai. Medokas landa aitu gani (moutonniers (“aitnieki”)) katru rudeni atstāj mitro un applūdušo landu, lai dotos uz oļainajām zemēm Žirondas malienēs. Šīs zemes, būdamas veselīgākas un bagātīgas ar ganību zāli, ļauj aitniekiem novērst pārāk lielu mirstību, kas šiem ganāmpulkiem ziemas periodā ir ierasta parādība. Līdztekus tam no Pirenejiem tiek pārdzīti ganāmpulki, lai ziemu pavadītu platībās starp Garonnu un Dordoņu vai departamenta dienviddaļā.

Kaut arī attīstās vīnkopība, aitu ganāmpulku sezonālā pārvietošanās saglabājas. Vīnkopji, kas rūpējas par vīnogulāju veselību savos stādījumos, joprojām aicina palīgā šos ganāmpulkus savu zemju mēslošanai. Tomēr jērus gani tur kūtīs līdz brīdim, kad tiem jādodas projām. Jēri ir pārāk jauni, lai prastu labi uzvesties un varētu sekot mātēm, kas dodas ganīties vīnogulāju rindstarpās.

Pavasarī, kad ganāmpulkam jādodas projām no iekultivētajiem līdzenumiem un vīnogulāji sāk raisīt pumpurus, nav iedomājams, ka varētu atgriezties kalnos kopā ar tik jauniem jēriem, tāpēc apstākļi spiež nokaut šos jērus un turpat arī pārdot. Šāda prakse jau kopš XIX gadsimta ļāva attīstīt samērā plašu tirdzniecību ar gaļas jēriem galvenokārt Bordo reģionā.

Produkta specifika

Produkts Agneau de Pauillac iegūts no neatšķirta vismaz 80 dienu veca jēra, kas audzēts kopā ar māti un barots galvenokārt ar tās pienu. Tas audzēts kūtī.

Agneau de Pauillac gaļai raksturīga:

— gaiša krāsa,

— tā ir sevišķi maiga,

— tai piemīt pavisam neliels šķiedrainums,

— tai ir stipri izteikta jēra gaļas garša.

Agneau de Pauillac ir produkts ar senu reputāciju.

Saikne

Produktam ir cieša saikne ar ražošanas apgabalu, un tās pamatā ir gan noteikta kvalitāte, kas iegūta, audzējot jērus īpašā veidā, gan reputācija.

Agneau de Pauillac iegūts, liekot lietā zinātību, kas saistīta ar ganāmpulku pārdzīšanu uz reģionu, kurā ziemas ir maigas un siltas un kur zālāju platībās bagātīgi sazēluši zelmeņi.

Šodien gani, kas, gadalaikiem mainoties, savus ganāmpulkus mēdza pārdzīt, to vairs nedara, taču gaļas ražošanas metode, kuras pamatā ir aitu turēšana ganībās un jēru audzēšana kopā ar mātēm, ir saglabājusies.

Produkts Agneau de Pauillac iegūts no neatšķirta jēra, kas audzēts kopā ar māti un barots galvenokārt ar tās pienu. Jēru audzē kūtī, kur tas uzturas kopā ar māti un zīž pienu no tās pupa līdz 80 dienu vecumam, taču ne ilgāk.

Tas, ka jērs paliek kopā ar māti un ka to audzē vienīgi kūtī, aiztaupa tam stresu, un ir viens no faktoriem, kas tā gaļu dara maigu.

Agneau de Pauillac gaišā krāsa un izcili maigā konsistence ir atkarīga no jēra barošanās ar mātes pienu un jēra nelielā vecuma. Gaišā krāsa šai gaļai veidojas arī no tā, ka jērs nesaņem lopbarību.

Agneau de Pauillac gaļa izceļas arī ar izteiktu garšu, kuras veidojošs faktors ir svara attiecība pret vecumu, kas ļauj iegūt gaļu ar izteiktu, bet ne pārāk stipru garšu. Tādas papildbarības izēdināšana, kas sagatavota uz labības bāzes, ļauj iegūt jērus ar labiem muskuļaudu klases rādītājiem un panākt, ka gaļai ir raksturīgā izteiktā garša.

Tātad Agneau de Pauillac gaļa no piena jēru gaļas atšķiras ar krāsu un izteiktāku garšu.

Agneau de Pauillac ir produkts ar senu reputāciju, kā par to liecina dažādi dokumenti (to vakariņu ēdienkarte, ko Francijas Republikas prezidents cēla galdā Viņa Majestātei Anglijas karalim 1903. gada 2. maijā, Larousse gastronomique 1938. gada izdevums, kurā Agneau de Pauillac aprakstīts kā “piena jērs – dzīvnieks, kas vēl nav atšķirts un nav plūcis ganību zāli”, “pati pilnība”).

Šis jērs ir tādas gadsimtiem senas tradīcijas “mantinieks”, kura turpināta, pateicoties lopkopju zinātībai un tās izmantošanai, un šodien šā jēra gaļa tiek augstu vērtēta garšas dēļ, ar ko tā krasi atšķiras no parasto smagnējo jēru gaļas un no piensaimniecībā audzētu piena jēru gaļas.

Atsauce uz specifikācijas publikāciju

(Regulas (ES) Nr. 1151/2012 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-047ec294-20a8-4288-9942-b5c15034cf3d

(1) OV L 343, 14.12.2012., 1. lpp.